b'\n_START_ARTICLE_\nVanausulised\n_START_SECTION_\nAjalugu\n_START_PARAGRAPH_\n\xc3\x95igeusu kiriku jumalateenistusi viidi kuni 17. sajandini l\xc3\xa4bi k\xc3\xb5rvuti Konstantinoopoli ja Jeruusalemma liturgilise korra j\xc3\xa4rgi. 1652. aastal algatas Moskva ja kogu Venemaa patriarh Nikon reformid, mis olid suunatud rituaalide ja doktriinide vastavusse viimisele Konstantinoopoli emakirikuga. Samas oli Konstantinoopoli \xc3\xb5igeusu kiriku liturgia vahepeal muutunud. Teda toetas Moskva tsaar Aleksei I. Tsaar ja patriarh kutsusid abiks mitmeid v\xc3\xa4lismaiseid n\xc3\xb5uandjaid (eesk\xc3\xa4tt Kreeka ja Ukraina alade uniaadikiriku vaimulikke) ning toetusid osalt ka oma isiklikule maitsele.\n_START_SECTION_\nVanausuliste tagakiusamine\n_START_PARAGRAPH_\n1681. ja 1685. aasta kirikukogud andsid \xc3\xb5nnistuse nn idainkvisitsioonile ning algas vanausuliste tagakiusamine. Rakendati surmanuhtlust, peksu, k\xc3\xbc\xc3\xbcditamist, vara konfiskeerimist; hukatute arvu on hinnatud mitmele k\xc3\xbcmnele tuhandele. Peal\xc3\xb6\xc3\xb6k anti vastupanijate keskusteks kujunenud kloostrite pihta, mida m\xc3\xb5nel pool oldi sunnitud s\xc3\xb5jav\xc3\xa4ega piirama. T\xc3\xbchjenenud kloostritesse toodi mujalt uued asukad, kes said ka uue vaimulikkonna alustaladeks._NEWLINE_Vanausulised p\xc3\xb5genesid riigi asustamata \xc3\xa4\xc3\xa4realadele ja ka naaberriikidesse._NEWLINE_Kaluuga oblastis Borovskis piinati 1675. aastal surnuks kaks Sokovinite bojaarisoost \xc3\xb5de \xe2\x80\x93 Feodossia Morozova ja Jevdokia Urussova. Vahistatud bojaarinna Morozovat \xc3\xbclest\xc3\xb5stetud kahe s\xc3\xb5rmega on maalil kujutanud Vassili Surikov. P\xc3\xa4rast pagendust ja piinamist p\xc3\xb5letati 1682. aastal elusalt kangekaelne vanausukaitsja, \xc3\xbclempreester Avvakum. Tema surma j\xc3\xa4rel t\xc3\xb5usis vanausuliste vaimseks juhiks Suzdali vaimulik Nikita Dobr\xc3\xb5nin. Ta kohtus ka patriarh Joakimiga ning suutis teoloogilises dispuudis viimase kimbatusse viia. N\xc3\xa4is, et Joakim oli peaaegu valmis vana ja uue kombe pooldajaid \xc3\xbchendama. Vanausulised juubeldasid, kuid Joakim reetis Nikita ja viimane hukati.\n_START_SECTION_\nPagenduses\n_START_PARAGRAPH_\nArvete\xc3\xb5iendamine kestis Peeter I ajani, mil tagakiusamine v\xc3\xa4henes peamiselt seet\xc3\xb5ttu, et pragmaatiline tsaar n\xc3\xa4gi vanausulistes eesk\xc3\xa4tt maksumaksjaid._NEWLINE_Vanausuliste seas j\xc3\xa4tkusid oma kirikukogud pagenduses, Venemaa piiri taga. Neile tegi muret puuduv vaimulikkond, kes oli suures osas f\xc3\xbc\xc3\xbcsiliselt likvideeritud. Vanausulistel puudus piiskop, kuid ainult piiskopid v\xc3\xb5isid uusi vaimulikke ametisse p\xc3\xbchitseda. See probleem p\xc3\xb5hjustas vanausuliste lahknemise kahte peamisse harru._NEWLINE_Vanausuliste seas p\xc3\xbcsis suhteliselt laialdane kirjaoskus, sest nende k\xc3\xa4tte oli j\xc3\xa4\xc3\xa4nud hulk k\xc3\xa4ibelt k\xc3\xb5rvaldatud vaimulikku kirjandust. Lastele \xc3\xbcritati anda  algharidust \xe2\x80\x93 nii kloostrites kui ka kaupmehemajades. 18. sajandi alguseks oli juba tekkinud puudus kirjandusest ning asutati p\xc3\xb5randaaluseid tr\xc3\xbckikodasid, sealhulgas Leedus ja Poolas._NEWLINE_19. sajandi l\xc3\xb5pu ja 20. sajandi alguse Venemaal olid vanausulistest kaupmehed edukad t\xc3\xb6\xc3\xb6stuste rajamisel, selle p\xc3\xb5hjusena on n\xc3\xa4htud nii nende traditsioonilist t\xc3\xb6\xc3\xb6kust ja visadust kui ka toimivat omavahelist sotsiaalset v\xc3\xb5rgustikku. Paljud edukad vanausulised ettev\xc3\xb5tjad (n\xc3\xa4iteks Mihhail Sirotkin ja Mihhail Brilliantov) toetasid usuelu, p\xc3\xbc\xc3\xbcdsid korraldada paremaid suhteid riigiga, koostasid palvekirju tsaarile._NEWLINE_Vaimulikku kirjandust kirjutas Uurali piiskop Arseni, kes tegeles ka ulatusliku rahvavalgustusega. Tema algatusel toimusid vanausuliste kongressid ja iga-aastased kirikukogud. T\xc3\xa4nu tema initsiatiivile alustas 1905. aastal Venemaal t\xc3\xb6\xc3\xb6d esimene legaalne vanausuliste kirjanduse tr\xc3\xbckikoda, mis kuulus A. Simakovile._NEWLINE_16. aprillil 1905 andis keiser Nikolai II ukaasi usuvabaduse kohta._NEWLINE_1971. aastal t\xc3\xbchistas Vene \xc3\x95igeusu Kirik vanausulistele pandud kirikuvande, kuid nende kogudused on p\xc3\xbcsinud oma eraldatuses.\n_START_SECTION_\nHarud\n_START_PARAGRAPH_\nVanausulised jagunesid mitmesse harru. K\xc3\xb5ige \xc3\xbcldisem jaotus kujunes siis, kui enne kirikul\xc3\xb5het p\xc3\xbchitsetud vaimulikud olid k\xc3\xb5ik surnud._NEWLINE_Popoovetsid ehk preestritega vanausulised (\xd0\xbf\xd0\xbe\xd0\xbf\xd0\xbe\xd0\xb2\xd1\x86\xd1\x8b) uskusid, et sakramentide jagamiseks on vajalikud p\xc3\xbchitsetud vaimulikud, ning lootsid neid v\xc3\xa4rvata uuekombeliste ridadest._NEWLINE_Bespopoovetsid ehk preestritud vanausulised (\xd0\xb1\xd0\xb5\xd1\x81\xd0\xbf\xd0\xbe\xd0\xbf\xd0\xbe\xd0\xb2\xd1\x86\xd1\x8b) keeldusid uues kirikus p\xc3\xbchitsetud vaimulikke vastu v\xc3\xb5tmast ning eelistasid j\xc3\xa4\xc3\xa4da ilma kirikliku hierarhiata._NEWLINE_Kaks peamist haru jagunevad erinevateks gruppideks, mida otset\xc3\xb5lkes v\xc3\xb5iks nimetada koosk\xc3\xb5ladeks (\xd1\x81\xd0\xbe\xd0\xb3\xd0\xbb\xd0\xb0\xd1\x81, \xd1\x81\xd0\xbe\xd0\xb3\xd0\xbb\xd0\xb0\xd1\x81\xd0\xb8\xd0\xb5) ja \xc3\xb5petusteks (\xd1\x82\xd0\xbe\xd0\xbb\xd0\xba).\n_START_SECTION_\nKombed\n_START_PARAGRAPH_\nVanausulised ei tunnista Nikoni reformidega tehtud muudatusi liturgias ja rituaalides. Nad l\xc3\xb6\xc3\xb6vad endiselt risti ette kahe s\xc3\xb5rmega, kasutavad reformide-eelset p\xc3\xbchakirja ja lauluraamatut. Jumalateenistustel lauldav koorilaul on \xc3\xbcheh\xc3\xa4\xc3\xa4lne, kasutatakse spetsiaalset arhailist noodikirja. Ristimine vanausuliste moodi toimub ristitava kolmekordse \xc3\xbcleni vette kastmisega. Kasutatakse vana b\xc3\xbctsantslikku ikoonimaalimisstiili, kasutatakse ka v\xc3\xa4\xc3\xa4rismetallist ja reljeefseid ikoone. Ei austata p\xc3\xbchakuid, kes on p\xc3\xbchakuks tunnistatud p\xc3\xa4rast 1666. aastat, kuid austatakse m\xc3\xb5ningaid oma p\xc3\xbchakuid (nagu Avvakum Petrovit\xc5\xa1), keda omakorda ei tunnista \xc3\xb5igeusu kirik. Lastele valitakse nimed kirikukalendrist._NEWLINE_Jumalateenistused on pikad. Eriti konservatiivsed vanausulised n\xc3\xb5uavad, et jumalateenistusel tuleb kanda traditsioonilisi palver\xc3\xb5ivaid. Naistel on n\xc3\xb5utav pikk seelik ja pear\xc3\xa4tt, mida ei s\xc3\xb5lmita, vaid kinnitatakse haakn\xc3\xb5elaga. Palvetades tehakse rohkelt kummardusi, sealhulgas maani kummardusi, mille ajal k\xc3\xa4ed toetatakse v\xc3\xa4iksele vaibakesele (podrut\xc5\xa1nik). Palvehelmesteks on lestovka, mis koosneb helmeste asemel v\xc3\xa4ikestest riiderullikestest (17 rulli 17 prohvetliku ettekuulutuse auks, 33 on Kristuse eluaastad, 40 t\xc3\xa4histavad Kristuse nelik\xc3\xbcmmend p\xc3\xa4eva kestnud paastumist ja kiusamist k\xc3\xb5rbes, 12 rulli kaheteistk\xc3\xbcmne apostli m\xc3\xa4lestuseks) ning neljast kolmnurksest labast (s\xc3\xbcmboliseerivad nelja evangelisti)._NEWLINE_Rangemates sektides pole meestel lubatud habet ajada, ei tohi juua kohvi, m\xc3\xb5nes harus ka musta teed, suitsetamist peetakse patuks. Eriti ranged vanausulised ei jaga isegi oma toidun\xc3\xb5usid ja tarbeesemeid v\xc3\xb5\xc3\xb5rausulistega.\n_START_SECTION_\nOlukord t\xc3\xa4nap\xc3\xa4eval\n_START_PARAGRAPH_\nT\xc3\xa4nap\xc3\xa4eval elab vanausulisi Venemaal, Eestis, L\xc3\xa4tis, Leedus, Rumeenias, Poolas, Ameerika \xc3\x9chendriikides, Brasiilias, Argentinas, Uruguays, Paraguays jm. Kokku v\xc3\xb5ib neid olla paar miljonit. Venemaal taastatakse vanausuliste kirikuid, kuid kogudused oma vara tagasi ei saa.\n_START_SECTION_\nMuud\n_START_PARAGRAPH_\nKuigi vanausulised ei olnud reformijad, vaid reformile vastuseisjad, on ajaloos neid vaadeldud kogu Euroopat h\xc3\xb5lmanud reformatsiooniprotsessi osana ning ka nende ideoloogias on palju \xc3\xbchisjooni rangete protestantlike usulahkudega (ami\xc5\xa1id, hutteriidid, mennoniidid jt).'